Broj: 711-I-1488-M-274/22-02-21

Zagreb, 27. svibnja 2022.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznice Željke Korunde, direktorice trgovačkog društva TRGO-KOM d.o.o. za komunalne djelatnosti,**  za davanjem mišljenja Povjerenstva, na 173. sjednici, održanoj dana 27. svibnja 2022., daje sljedeće:

**MIŠLJENJE**

1. **Direktorica (članica uprave) trgovačkog društva u kojem većinski udio u vlasništvu imaju jedinice lokalne samouprave, a koja navedenu javnu dužnost ne obnaša profesionalno, može istovremeno stalno i redovito obavljati druge poslove u trgovačkom društvu po osnovi ugovora o radu i za njihovo obavljanje primati plaću, dok za neprofesionalno obnašanje dužnosti člana uprave navedenog trgovačkog društva može primiti naknadu.**
2. **Direktorica (članica uprave) trgovačkog društva u kojem većinski udio u vlasništvu imaju jedinice lokalne samouprave može primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove te sve druge primitke koje bi primali uz plaću, po osnovi ugovora o radu za obavljanje poslova radnika u trgovačkom društvu, ukoliko su ti poslovi predviđeni Pravilnikom o sistematizaciji i za to ima sklopljen odgovarajući ugovor.**
3. **Povjerenstvo ukazuje da je direktorica (članica uprave) trgovačkog društva u kojem većinski udio u vlasništvu imaju jedinice lokalne samouprave dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za mišljenjem Povjerenstva je podnijela je Željka Korunda, direktorica trgovačkog društva TRGO-KOM d.o.o. za komunalne djelatnosti. U Povjerenstvu zahtjev je zaprimljen 18. svibnja 2022. pod poslovnim brojem 711-U-5315-M-274/22-01-5, povodom kojeg se vodi predmet broj M-65/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je Željka Korunda povodom obnašanja dužnosti direktora trgovačkog društva TRGO-KOM d.o.o., čiji je osnivač Općina Veliko Trgovišće, obvezan postupati sukladno odredbama ZSSI.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznica navodi da je podnijela zahtjev vezano za obnašanje dužnosti direktora bez naknade ukoliko je direktor ujedno radnik zaposlen u društvu. Navodi da sukladno članku 2. stavku 3. Zakona o radu („Narodne novine", broj: 93/14., 127/17. i 98/19) član uprave, izvršni direktor trgovačkog društva, odnosno osoba koja sukladno Zakonu o trgovačkim društvima pojedinačno i samostalno ili zajedno i skupno zastupa trgovačko društvo može biti u radnom odnosu kod poslodavca.

Obveznica traži mišljenje Povjerenstva postupa li se sukladno ZSSI-u ukoliko radnik zaposlen u trgovačkom društvu (kao trajno i stalno profesionalno zanimanje), sa svim pravima koja iz tog radnog odnosa proizlaze (pravo na božićnicu, regres, dar djetetu), neprofesionalno obnaša dužnost jedinog člana uprave - direktora bez naknade, te ukoliko je predmetna situacija u skladu sa odredbama ZSSI-a, može li radnik i dalje po osnovi ugovora o radu u tom svojstvu primati ostale naknade, dok za mandatno mjesto direktora ne prima naknadu?

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Povjerenstvo ukazuje da članovi uprave trgovačkog društva u kojem većinski udio u vlasništvu imaju jedinice lokalne samouprave, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, članica uprave takvog trgovačkog društva, koja tu dužnost ne obnaša profesionalno, može istovremeno bez ikakvog ograničenja obavljati poslove zaposlenice toga trgovačkog društva te za to ostvarivati plaću i sve druge naknade s navedene osnove s obzirom da se ograničenje iz 17. stavka 2. ZSSI-a odnosi samo na one obveznike koji profesionalno obnašaju javnu dužnost.

Stoga ako bi obveznica pored obavljanja poslova direktorice kao zaposlenica trgovačkog društva obavljala druge poslove koji ujedno ne bi bili dio opisa poslova direktora, a to bi bilo navedeno u njezinom ugovoru o radu, odnosno aneksu ugovora o radu, mogla bi temeljem njihova obavljanja primiti dodatne naknade (regres, božićnicu i dr.), jer u tom slučaju iste ne bi bile primljene povodom obnašanja dužnosti direktora trgovačkog društva, već ovih drugih poslova zaposlenika, slijedom čega se ne bi radilo o dodatnoj naknadi za poslove obnašanja javne dužnosti.

Obveznica je dužna temeljem članka 17. stavka 4. ZSSI-a naknade koje prime prijaviti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici, elektroničkim putem
2. Objava na internetskoj stranici Povjerenstva
3. Pismohrana